Rafael Fernández Casas

Rafael Fernández Casas, nado en Buenos Aires o 3 de agosto de 1901 e finado en Trasanquelos (concello de Cesuras, hoxe Oza-Cesuras) o 20 de agosto de 1936, foi un mestre e escritor galego.

 Traxectoria 

Nado en Buenos Aires, en 1903 regresou con súa nai e os seus dous irmáns a Galicia. A nai ingresouno con 9 anos no hospicio de Santiago de Compostela, sito no antigo convento de San Domingos de Bonaval. Fixo estudos primarios no propio hospicio, e continuou logo estudos secundarios e os dous primeiros cursos de Maxisterio na Escola Normal de Santiago de Compostela. Aos 19 anos saíu do hospicio e completou os dous anos restantes de Maxisterio, graduándose aos 21 anos. No curso 1922-1923 comezou a traballar como mestre nunha escola privada de Palas de Rei. En outubro de 1923, tras un conversa co poeta Victoriano Taibo, aceptou a súa suxestión de facerse cargo da escola laica da SIR La Devesana, en Devesos (Ortigueira); esa escola sería pechada pola ditadura de Primo de Rivera en marzo de 1924; no curso 1924-25 faríase cargo da escola indiana de San Adrián de  Veiga (Ortigueira), onde estaría dous cursos.

Sempre tivo a Compostela como a súa cidade; de feito era Venerable Mestre da loxa masónica Agarimo nº 78, radicada nesa cidade, cando foi asasinado en 1936.

Colaborou en Heraldo Guardés, El Compostelano, El Tea, La Libertad, La Democracia, La Voz de la Verdad, La Provincia e La Voz de Ortigueira. Autor da novela Loita, publicada en 1927. En El Pueblo Gallego publicou a serie de seis artigos "Lembranzas do neno".

Nos anos finais da República exerceu de mestre na escola de Souto, en Carnoedo (Sada), desenvolvendo unha grande actividade dentro do Ateneo de Cultura Política y Social da vila, que presidiu en 1936.

Co golpe de Estado do 18 de xullo de 1936 foi detido na súa casa en Carnoedo (Sada) e paseado na estrada Betanzos-Agolada (actual AC-840) en Trasanquelos o 20 de agosto de 1936.

 Obras 
miniatura|Loita. 1927.
 Loita, 1927, número 33 da Colección Lar.

 Notas 

 Véxase tamén 

 Bibliografía 






 Outros artigos 
 Irmandades da Fala
 Ligazóns externas 
 Rafael Fernández Casas. Mestre mártir galeguista, mestre republicano, escritor e xornalista comprometido 
 O martirio de Fernández Casas 

Categoría:Escritores en lingua galega
Categoría:Masóns de Galicia
Categoría:Asasinados polo bando nacional en Galicia
Categoría:Nados en Buenos Aires
Categoría:Nados en 1901
Categoría:Finados en 1936
Categoría:Profesores de Galicia
Categoría:Escritores de Galicia coa obra no dominio público